Broj: 711-I-1783-M-339/22-02-19

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Pere Milkovića, člana Uprave trgovačkog društva DOMOUPRAVA DUBROVNIK d.o.o.,** za davanjem mišljenja Povjerenstva,na 181. sjednici održanoj dana 28. srpnja 2022.g., daje sljedeće

**MIŠLJENJE**

1. **Sukladno odredbama ZSSI-a nema zapreke da trgovačko društvo DOMOUPRAVA DUBROVNIK d.o.o. nastavi poslovnu suradnju s odvjetničkim uredom koji u privatnom sporu zastupa obveznika Peru Milkovića, člana uprave navedenog trgovačkog društva, jer isto ne predstavlja situaciju sukoba interesa.**
2. **Povjerenstvo upućuje obveznika kako je dužan voditi računa o zaštiti vlastite vjerodostojnosti i integriteta pazeći da zbog već postojećeg poslovnog odnosa s navedenim odvjetničkim uredom ne bi bila u pitanje dovedena njegova nepristranost u odnosu na navedeni odvjetnički ured.**

 Obrazloženje

Zahtjev za mišljenjem podnio je obveznik Pero Milković, član Uprave trgovačkog društva DOMOUPRAVA DUBROVNIK d.o.o. U Povjerenstvu zahtjev je zaprimljen 26. srpnja 2022.g. pod poslovnim brojem 711-U-6962-M-339/22-01-4, povodom kojeg se vodi predmet broj M-339/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u registar Trgovačkog suda u Dubrovniku utvrđeno je da je pod brojem MBS: 060091194, upisano trgovačko društvo DOMOUPRAVA DUBROVNIK d.o.o. čiji je osnivač Grad Dubrovnik, a osoba ovlaštena za zastupanje član uprave Pero Milković koji društvo zastupa samostalno i pojedinačno od 01. studenog 2021.g. Slijedom navedenog, povodom obnašanja dužnosti člana uprave trgovačkog društva u većinskom vlasništvu jedinice lokalne samouprave obveznik Pero Milković dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je trgovačko društvo DOMOUPRAVA DUBROVNIK d.o.o. u sudskom procesu u kojem je angažiralo odvjetnički ured koji zastupa i njega osobno u privatnom sudskom procesu koji je započeo prije obnašanja dužnosti člana Uprave, a u kojem je on u ulozi oštećenika vezano za tragediju u HE Plat u Dubrovniku. Slijedom navedenog, obveznik postavlja upit može li trgovačko društvo u kojem obnaša dužnost člana Uprave nastaviti suradnju s navedenim odvjetničkim uredom.

Člankom 2. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa te da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

 Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

 Povjerenstvo ističe kako obveznik, kada nastupa u svojstvu građanina, ima sva ona prava kao i svaka druga fizička osoba pa tako i na odgovarajuću zaštitu svojih interesa pred sudovima i drugim nadležnim tijelima. Isto tako, obveznik je slobodan odlučiti koji će odvjetnički ured angažirati radi ostvarivanja tih prava. Slijedom navedenog, Povjerenstvo ističe kako u konkretnom slučaju nema zapreke da trgovačko društvo koristi usluge istog odvjetničkog ureda koje u privatnom sporu pruža usluge članu Uprave tog trgovačkog društva, posebice imajući u vidu da su navedene usluge između obveznika i odvjetničkog ureda ugovorene prije stupanja obveznika na dužnost člana Uprave.

 Međutim, Povjerenstvo napominje kako bi se, a budući da isti odvjetnički ured pruža pravne usluge obvezniku i trgovačkom društvu u kojem on obnaša dužnost člana uprave, moglo pojaviti pitanje nepristranosti obveznika odnosno postaviti pitanje nude li se obvezniku od strane navedenog trgovačkog društva usluge zastupanja povoljnije u odnosu na druge građane. Povjerenstvo ističe kako se navedena percepcija može otkloniti na način da obveznik sve pružene usluge plati na vrijeme i u skladu s iznosima propisanim Tarifom o nagradama i naknadi troškova za rad odvjetnika te da, ukoliko to bude zatraženo, račune predoči zainteresiranoj javnosti.

Sijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Pero Milković, elektroničkom dostavom
2. Objava na internetskoj stranici Povjerenstva
3. Pismohrana